khistorydata/jeongjo-sjw-relations huggingface dataset:
정조 9년 · 목
政院啓言。將臣雖有寘對。旣是風聞。則不可輕先處分。衝陣委折。問于摠戎使以啓事。命下矣。問于摠戎使李昌運處。則以爲。昏謬顚錯。罪犯罔赦。致有此問啓之命。惶懍震剝。罔知攸措。伊日動駕時。柢迎於弘化門外。仍隨班後從狹路。纔出興仁門。則禁衛騎士陣尾局。已出曲城外。步軍陣頭局。未及出興仁門。而曲城內簇立卜馱。一時逬出之際。馬逸橫走。擁出曲城外。旣不能隨後出城。亦不得鉗勒制馬。自速重律。惶恐待罪云矣。敎以。觀此問啓對辭。不料年老將臣。有此不誠之擧。本事之外。竊爲之駭歎。或稱橫走。或稱擁出。或以爲不能隨後出城。或以爲不得鉗勒制馬。似此云云。無非遁辭。誠如所對。是似戛過而非戛過。似衝陣而非衝陣。寧有如許事理乎。有則曰有。無則曰無。在摠帥。有何加損。而此胡大事。如是其周遮乎。且與前禁將之供招。有差異處。前禁將以爲事在安樂峴馳進時。摠帥則以爲事在出宮時。後廂騎士尾局云。此兩說同異。不可不辨。留都百官。例於闕外祗送後。落後待還宮時郊迎。今此隨班從狹路出東門云者。亦果成說乎。如欲隨班。則班次當在標旗之後。後廂之前。亦豈有騎士陣相混之理乎。由前由後。違錯大矣。令兵判開坐闕外。摠廳校屬。捉來嚴問。取招草記。更以此意自政院亦卽問啓。
정조 9년 · 강
命摠廳敎鍊官金白麟。出付兵判處。
정조 9년 · 목
兵曹以摠廳敎鍊官金白麟決棍五度之意啓。敎以。幺麽營校。敢於大將處問啓之時。稱以陪行執事。奏對事狀於政院者。所爲極其頑濫。當加棍汰去。而方有査事。待出場後。加棍。出付兵判處。
정조 9년 · 강
命摠使李昌運削職。前別軍職曺學臣仍任。
정조 9년 · 목
敎曰。前禁衛大將徐有大之寘對捧供。欲知其事狀虛實也。已於供辭判付有處分。而摠帥事。誠萬萬駭然矣。武將事體。旣與年少新進自別。行陣之際。紀律所關。尤豈可無難昌犯。且觀前禁將供招。伊日果然有衝過騎士尾局之擧云。此而歇勘。國綱將無所施。然年過七十。宜從末勘。摠戎使李昌運。姑先施以削職之典。該營騎士別將之不但登時移報。亦能嚴治軍卒。其所擧職。極爲嘉尙。向來除汰。至今思之。前別軍職曺學臣仍任。
정조 9년 · 강
拿處備郞洪龍僖。
정조 9년 · 목
敎曰。當該郞廳拿處。下吏令攸司科治。冊子閪失委折。問于有司堂上以啓。
정조 9년 · 강
命重臣徐浩修卽爲牌招。
정조 9년 · 목
敎曰。重臣徐浩修批下。卽爲牌招。斯速膺命。違牌去來。勿爲呼望。
정조 9년 · 강
命諸有司堂上。一體推考。
정조 9년 · 목
政院啓言。問于有司堂上趙時俊處。則以爲乙亥年奴婢減貢給代節目一冊。藏之本司庫中。其所閪失。不知在於何時。不善檢飭之失。在所難免。不勝惶恐云矣。敎曰。諸有司堂上。一體推考。仍令覓入。
정조 9년 · 강
有政。 吏曹參判沈豐之進。
정조 9년 · 목
以申耆爲兼文學。
정조 9년 · 강
命上林苑頹垣修築當否。從後稟處。
정조 9년 · 목
兵曹啓言。上林苑築墻事草記批旨。有問于該曹草記事。命下矣。取考地部所在諸處墻垣井間冊子。則上林苑西墻二百三十七間。昭載冊子。營繕所掌無疑。則二班戶頹墻修築之節。當屬營繕之意敢啓。敎曰。班戶二家。先令營繕。堅實圍排。竝與其餘頹垣修築當否。與戶曹相議。從後稟處。
정조 9년 · 강
戶曹以恩彦君房望呈谷山縣火田。豐德廢堰打量成冊。移送內司啓。
정조 9년 · 목
該曹啓言。頃因本曹草記。恩彦君房望呈谷山縣量外加火田。更令道臣別定査官。摘奸論移事行會矣。道臣回移。今才來到。而枚擧査官松禾縣監韓柏林牒呈。以爲谷山縣量外火田。一一打量。前秋執卜。果爲五千二百九日耕。而更爲蠲減者。至於七百三十二日耕。其他歉歲。或減爲千餘日。又減爲數千日。比等皆然。難以前報五千餘日耕。斷爲實數。己未年間。官民相議。牒報營門。始以五千餘日耕。爲火田元數。今以北六面西一面通同打量。計除各宮房先屬火田元數後。覓美等七面火田合三百五十七日耕執摠。而此則別無爲弊之端。依定式解卜。爲十四結二十八負。謹修成冊上送云矣。今此量外大田。旣以無弊報來。依此決給該房。 京畿豐德廢堰未起二結六十負九束。打量成册冊。亦爲上來。一體移屬。而御覽成冊二件。移送內司。敎以。依此爲之。
정조 9년 · 강
戶曹以訓鍊大將具善復。行司直金鍾秀奴婢田結折給啓。
정조 9년 · 목
該曹啓言。兩重臣田九十結。奴婢十口。正史奴五口賜給敎旨。改書以傳事。命下矣。訓鍊大將具善復星州奴五口。婢五口。行司直金鍾秀廣州奴二口。婢二口。楊州奴三口。婢三口。以該邑案付者。竝爲劃給。花名成冊。卽速修報事。知委該道。田結則依前例待望呈折給事。前已草記。而至於丘史奴。例自刑曹擧行。依例定給事。分付該曹之意敢啓。敎曰。卽爲定給。丘史奴亦爲定給後。令該曹草記。
정조 9년 · 강
命慶照宮修改。明日次對稟處。
정조 9년 · 목
戶曹啓言。慶照宮奉審後擇日修改事。本曹草記批旨內。從近奉審後論理草記事。命下矣。臣㻐與正郞臣洪元燮進詣奉審。則各殿堂以下簷宇甍稱之折傷腐毁。剝落頹圮者。一如前後啓下別單中執頉。而間間有加傷時急之處。就其中光明殿祥輝堂龍飛樓爲善堂四處。與他行閣別堂。事體自別。毁傷尤大。至若資政門閣道破傷。雖不大段。係是正門御路。則此等處。有不可擧贏而仍置。假量所入財力。少不下萬數。臣曺一年經用。以當歲收租。每患不足。今若經紀此役。則必有別般區劃。然後始可擧行。就京外遺儲錢穀中。從便拮据。請以爲鳩財始役之地。敎以。以今京外錢穀。何處拮据乎。年前爲意此等不得已之工役。有十萬數之別置條區劃者。卿或未及聞之乎。明日次對。指一稟處。
정조 9년 · 강
勘放時囚李鎭國等。
정조 9년 · 목
義禁府啓言。武兼李鎭國。宣傳官申暹等。親試射時。未滿四矢。罪各答五十收贖。解見任。私罪施行。允之。敎以。功減一等。○又啓言。宣傳官閔致愼。任聖尹。趙㞳。都摠經歷李昌會。訓鍊僉正林擎翰。武兼金貴澤。備邊郞鄭麟采。都監哨官元毅鎭。崔命健。軍器判官李漢章等。親試射時。未滿四矢。罪各答五十收贖。解見任。私罪施行。允之。敎以。公罪照勘。閔致愼。任聖尹。趙㞳。李昌會。林擎翰。鄭麟采。元毅鎭。李漢章等。功減一等。
정조 9년 · 강
命司卷全大重。閣監金致俊推考。
정조 9년 · 목
奎章閣以奉審時排設。不爲預待。司卷拿處。閣監科治。該吏從重勘罪啓辭。敎以。不但不能檢飭。乃反掩諱本事。究厥所爲。萬萬痛駭。司卷全大重。爲先自本閣從重推考。卽爲照律。身爲閣監。亦不能預先整待。亦爲推考。爾等亦旣不能趁時論罪。何必諉罪閣吏。閣吏科治事置之。○因奎章閣司卷全大重。閣監金致俊等照律啓目。敎曰。照律自有差等。推考與重推。亦有區別。而混同照勘。反使重罪輕而輕罪重者。寧有如許律文。制書有違。雖曰茶飯斷例。此罪攛那。光無意義。而東班雜職。有御寶告身之類。杖贖之受敎。尙用於閣監照律。而至於司卷。本職之外。又經該司郞官。今此云云。亦可謂太失照檢。名以檢律。如是庸闒。事當嚴處。今番則姑爲參酌。此啓目勿施。更爲照律以聞。奏御文字。在所審愼。而傳敎中卽爲照律。誤書以次爲照律。提學以下難免不審之責。設置書寫四窠。而猶不能致察如此。此等啓目。不欲見之。卿等取去。以爲塗壁時所用可也。雖以問目言之。昨日旣有特敎。則措語之際。無失格例可也。此云汝矣等三字。奏御供招。所未有之例。身爲律官。亦不能提醒。此亦律官之罪也。更觀照律勤慢。當有處分。以此先爲嚴飭。本閣啓辭盡謄可也。雖欲略之。當以閣啓辭批旨內云云書之。此啓目無頭無尾。只言批旨。寧有如許體例。閣臣欲效金人之緘口。事事惟以闔眼爲主乎。然則視瞽口啞。朱子旣不有云云乎。以優禮閣臣之意。朱書本文不書之。近來閣臣懶惰太甚。絶無赴公之人。設或仕進。無實而已。若此而徒受厚俸。獨不內愧於心乎。至於提學。統率下位。而昨日奉審。亦不參班。何其取便至此。提學之隨衆汨董。薰染於下位閣僚而然。卿等更勿如是也。○因奎章閣司卷全大重。閣監金致俊等更爲照律啓目。允之。敎以。全大重功減一等。
정조 9년 · 강
明日詣　景慕宮。命展拜留宿齋室。朔祭兼行告由。
정조 9년 · 목
敎曰。　龕內菱花改塗處告由。欲於去月朔　祭。親行而未果。伊後連因事會。至今未及修改。明日由月覲門。當詣　景慕宮。展拜後留宿齋室。朔　祭兼行告由。仍又修改。翌朝適値夏享受香。行省牲省器。該房知悉。侍衛及軍兵節次。皆依二月二十九日擧行事分付。
정조 9년 · 목
予曰。重臣進箋。使之擧行。判敦寧金鍾秀等行四拜禮。讀箋官上殿讀箋文訖。予命重臣上殿。左議政洪樂性曰。兵曹參議柳誼多出擧條。有令廟堂擧行之敎。而未及與諸備堂相議矣。予曰。以啓目擧行。樂性曰。向以王世子私親贈職事。伏承下敎。故往復政院。謄出己巳備忘記。而其餘前例。未及考出。詳考後仰奏伏計矣。予曰。詳考前例。後日仰奏也。予曰。向有所敎。亞卿中誰可新差備堂乎。樂性曰。大司成趙時偉。合聞廟謨矣。予曰。陞資屬耳。且有銓曹履歷。自當爲之。姑且置之。樂性曰。地處與履歷。無過於李敬養矣。予曰。此亦好矣。而不必以吏曹履歷歷擧矣。外此人品才具之可合者。更思以奏也。樂性曰。臣見聞固陋。且無經歷之人。待首相新卜。相議擧行好矣。予曰。此等事豈待僚相。雖無經歷之事。當有參量之人矣。樂性曰。實無料量。不得仰對。聖敎之下。無任惶愧矣。予曰。卿則未及思得乎。予有一人。未知公議則以爲如何。而觀其爲人。頗爲牢確。且其才猷可合此任矣。樂性曰。未知何人乎。子曰。金尙集也。纔經東伯。而能知道內物情。故再昨年設賑時。有所下詢。已試其才矣。向來嶺伯錦伯之作窠也。銓家初不擬望。予甚惜之。樂性曰。今承下敎。怳然覺悟。此所謂知臣莫如君也。臣亦知其人器之可用。而未及仰奏矣。仍爲備堂差下何如。予曰。此係公擧。不可以予言遽然差下矣。樂性曰。其人其才。如不可合。臣雖無狀。豈以上敎。遽請上下乎。予曰。亦非急務。不必今日新差矣。命金鍾秀進前。予曰。以卿之遭逢也樹立也。今番又有炳幾除凶之功。固知屢疏辭遜。出於衷曲。而以倚毗之意見卿今日之擧。非但有休戚與共之喜而已。蓋今番逬變。實賴卿等先機發告。殫心究覈之勞。得以廓掃凶沴。再安宗祊。而朝家所以酬賞之方。予果一付之公議矣。果然相箚之出。益驗公共之論。則予於是何辭而靳持乎。當初賞典。旣從度支優例之請。而及聞奉朝賀之言。以元勳之例。爲難安之端云。故有田民減等之擧。亦所以曲循卿等之苦懇者也。前席敷諭。已悉底蘊。至若向來所遭。宜付之一場過境。則所帶之任。卿不宜更事逡巡。予將臨軒以待卿之肅命矣。鍾秀曰。臣之毛髮頂踵。無往非恩。而幾遭坑陷。輒蒙極拔。則生死肉骨。未足諭聖眷之萬一也。今又罔功而叨賞。且承面命而飭諭。臣何敢更事煩瀆乎。謹當出而袛肅矣。予曰。卿其親呈肅單。而謝命於殿庭也。鍾秀謝恩訖。予曰。重臣陞殿。訓將進前。鍾秀。善復進伏。予曰。俄者所諭同休共戚之誼。不待予言。卿等亦當自知。而昨受訓將之謝箋。今又受卿之謝。予心慰喜。當復如何。況今卿又出肅新除。從此以後。予之所以倚重。卿之所以擔當者。尤宜比前有加。此箇義理。卿等不可不知矣。昨日訓將入侍。已有所下敎。而在前王牌賜給時。不過用前例有旨。而予於卿等則名雖錫賚。而實則與勳券無異。故王牌有旨。予果親製措辭以下。在卿等酬勞之典。宜用左相之箚。而旣念卿等之處義。且予毗倚之重。卿等勳勞之大。固不在於錄勳與不錄勳之間故也。卿等其亦領會否。鍾秀等曰。有旨之措辭書下。尤是出常之聖念。臣等雙擎九頓。尤不勝感惶之私矣。予曰。旣是御製則宜有尊閣之道。故昨已諭及於訓將。而卿則於京於鄕。素知無尊居之屋。雖欲尊奉。似或末由矣。以卿箋文中乞兒暴富等辭言之。偉功薄賞。雖不足云云。而卿之本來淸寒。可以推知矣。鍾秀曰。臣於京鄕。果無庇身之所。而恩旨尊奉之道。方欲與訓將相議爲之矣。樂性曰。昨今兩重臣次第進箋。臣等不任歡忭之忱矣。予曰。賞典奴婢。以元案所付者劃給乎。戶曹判書趙㻐曰。以案付奴婢賜給矣。予曰。申飭覓給。予曰。卿以備堂旣肅命。就座以參次對好矣。鍾秀就座。予曰。近日備局事。不成貌樣。以奴婢案冊言之。乙亥比摠。甲午減貢。是何等金石之典。而俱爲閪失。且無記識者云。實爲駭然矣。時俊曰。甲午減貢之事。臣亦聞知。而其時節目。不知失之於何時云。誠萬萬可駭矣。予曰。狀啓謄錄均役事目。得無此患否。兵曹判書趙時俊曰。此則着實臧守矣。予曰。此等節目。刊成冊子。廣布本司及戶惠廳。則可爲後日憑考之資矣。時俊曰。刊冊廣布。實爲好矣。予曰。昨因臺疏。生事軍門。而大抵前禁將供招。則以爲還宮時事也。前摠使緘辭。則以爲出宮時事也。無論出宮還宮之時。禁將之不嚴紀律。不卽聞知。固其罪也。至若前摠使之對辭。或稱擁出。或稱橫逸。漫漶粧撰。不爲實陳者。殊極可惡。戎垣數遞。雖爲可悶。此等將臣。不可置之矣。知事具善復曰。聞是出宮時事。而緘對之際。欲爲彌縫者。實爲罪上添罪矣。樂性曰。本事雖未詳知。而問啓之辭。固宜直陳。如是瞞應者。極甚無嚴。旣犯師律。此又不誠。罪止譴削。恐欠從輕。且李枰之罪。合置遠惡之地。而律名太輕。臺臣所請。似爲得體矣。予曰。臺諫論斷。有所太峻。而將臣削職。亦云重勘矣。予曰。孫相龍之自水閫貪饕之狀。卿等亦有所聞乎。善復曰。貪聲未之聞也。而曾聞各邑專無紀律。全羅兵營。從此無餘地云矣。予曰。今以禁將事觀之。向來曺學臣。可謂擧職矣。善復曰。然矣。予曰。登壇錄。有詳細善錄者否。善復曰。向來徐判府事有所收錄。而無善爲之冊矣。予曰。我東文獻。率多糢糊。至若枚卜錄。文衡錄。亦不成樣矣。樂性曰。枚卜錄。徐判府向來重修云矣。㻐曰。上林苑後面墻垣修築。旣承下敎。故取考前例。前有四面修築之例矣。分付營繕築墻似好矣。予曰。此是巨役。不可遽始役事。戶判與兵判同往看審後。從長稟處也。㻐曰。慶熙宮殿閣頹圮處。奉審後草記批答。有指一稟處之命矣。臣於京外錢穀請劃等事。實爲茫昧。而取考本曹年前請劃之例。則關西別餉米及前後道臣別備錢請得之事。頻頻有之。前人已行之規。固當引例仰請。而別餉米及別備錢。皆是備局句管。非臣曹所管。故未知其所儲之多少。姑未敢請。而第有一事。本曹所管關西稅小米五萬石。年前爲均廳兵曹之所移劃。每年自均廳兵曹取耗五千石。與原穀五萬石。仍作均廳兵曹之米矣。關西各邑。元無均廳米兵曹米名色。而今乃有之。穀名之分屬兩衙門。係是新創。事面如何。且見其時擧條。則有取其耗條。逐年作銀。送置沁都之語。臣未知其果爲作銀送置沁都與否。而此旣是本曹之米。還屬本曹。年年取耗五千石。仍作別置。以爲舊闕修理時工役之用。則不過數年。可以一新修改矣。予曰。年久貸去之物。何可遽爾推出乎。㻐曰。本曹支用。每患不足。百官頒祿。亦見苟艱。實爲可悶矣。予曰。量入爲出。節財之要道。而此專在於判堂量爲之如何。卿須摠執需用。以爲修擧之地好耳。㻐曰。因兵曹參議柳誼擧條。於丹鳳門內。設小門事。臣有區區愚見。夫闕內之謂以禁扃禁闥云者。取其禁止雜人之義也。欲禁雜人。雖閉門深坐。自有可禁之道。豈容別出小門。親自禁人之法也。至若水工間出牕事。正殿咫尺之地。開出無前之戶。尤爲不可。臣恐此等瑣節。不宜致煩上聞。竝爲置之似好矣。予詢左相。樂性曰。出一小門。不甚關係。似無不可爲之事矣。都承旨尹蓍東曰。水工間窓戶。旣是無前之事。不必新出矣。予曰。承旨戶判相議善處。亦禁水工輩穿壁之弊。
정조 9년 · 강
推刑曹判書金華鎭。
정조 9년 · 목
左議政洪樂性啓言。今日賓對。懸病備堂。皆有衆所共知之事故。而就中行刑曹判書金華鎭。近日賓對。連事懸病。有若撕捱者然。揆以事體。殊甚未安。請推考。從之。○予曰。懸病備堂中李文源。更爲牌招。促令入參。
정조 9년 · 목
敎曰。近日小官之擧措。多有可駭。傳命注書之行步。如是慢蹇。而承宣不能申飭乎。樂性曰。以注書行步事。前後飭敎。非止一再。新進生疏之人。固不足深責。而承旨之不能檢飭之失。不可無警。當該承旨。請推考。從之。
정조 9년 · 강
還差備堂李在簡。沈豐之。差下備堂趙㻐等。
정조 9년 · 목
左議政洪樂性啓言。行副直李在簡。吏曹參判沈豐之。請竝備堂還差。從之。敎以。例兼中未及還差人。竝還差。又啓言。行戶曹判書趙㻐提堰堂上。行副司直金履素貢市堂上。行副司直李在簡嶺南句管堂上。吏曹參判沈豐之湖西句管堂上。請差下。從之。
정조 9년 · 강
召見慶尙左水使柳孝源于誠正閣。
정조 9년 · 목
予曰。爾之體任非輕。下去善爲之。
정조 9년 · 강
拿處假注書李德鉉。
정조 9년 · 목
右承旨李祖承啓言。今日賓筵。只有違牌備堂李文源再牌之命。而注書傳命之際。竝與諸備堂混出再牌。俱爲再違。諸備堂違牌傳旨。自當勿施。而當該注書傳命差爽之失。所當重勘。而請推外。無他罰。何以爲之。敎以。如許做錯。大關後弊。拿處。見校正堂上吳載純徐浩修于誠正閣。予曰。昨日所書冊子。聞夥然云。若爾則訖工當在不遠矣。載純曰。一日所書。未過三十餘丈。綸綍中似有誤字。而事體重大。自下不敢擅改。一番經稟後。始可釐正矣。浩修曰。日子之遷延。甚爲悶然。雖令勤書。似難速成矣。
정조 9년 · 강
遞右承旨趙尙鎭。
정조 9년 · 목
攸院啓言。明日　景慕宮展拜時。承旨當備員齋宿。而右承旨趙尙鎭受由在外。何以爲之。敎以。許遞。
정조 9년 · 목
敎曰。在外禮判許遞。今日政擬入。○以李鼎揆爲承旨。尹承烈爲大司憲。李益烍爲大司諫。李東郁爲執義。李秀夏。宋益中爲掌令。李延汲爲獻納。李晴。朴宗正爲正言。洪檢爲同義禁。趙弘鎭爲應敎。李東稷爲校理。金頤柱爲兵曹參判。李穦爲司成。金履素爲禮曹判書。
정조 9년 · 강
遞承旨李鼎揆。以徐鼎修代之。
정조 9년 · 목
政院以鼎揆在外啓請變通。敎以。許遞。前望單子入之。
정조 9년 · 강
以徐有寧爲摠戎使。備薦也。
정조 9년 · 강
命摠戎使徐有寧更卽牌招。
정조 9년 · 목
有寧牌不進。敎以。將臣事體。不當若此。此啓辭勿施。更卽牌招。
정조 9년 · 강
政院以前摠戎使李昌運問啓啓。
정조 9년 · 목
政院啓言。自政院亦卽問啓事。命下矣。問于前摠戎使李昌運處。則以爲臣觸事昏妄。問啓之下。不能條陳事實。荐承嚴敎。驚惶震越。無所容措。臣旣非陪從。故不得隨詣標旗。欲先詣郊迎依幕。從狹路出城。出城之時。所騎驚逸。自右越左。戛過於騎陣之尾局。罪合萬殞。禁營將官所謂適値大將安樂峴馳進時云者。未知何故。臣不嫻文墨。倉卒納供。辭不達意。自陷於欺罔之科。伏地戰慄。惟鈇鉞是俟云矣。敎以。出還宮時刻之相左。固無關緊。大抵對語太欠誠實。萬一有大於此之事。其將無難欺罔乎。特以年老之故。律止譴削。此問啓別無可答者。李昌運使之退去。
정조 9년 · 강
命摠廳敎鍊官金百麟。移送刑曹。
정조 9년 · 목
政院啓言。摠廳校屬捉來。自政院亦爲問啓事。命下矣。摠戎廳校吏。捉來究問。則敎鍊官李彦忠。金命旭。金百麟等所供。以爲前大將袛迎於闕外。仍爲落後。從狹路作行。到曲城內。騎士尾局未及盡出。大將所騎之馬。爲卜馱所觸。驚奔出橫過騎士之陣。果爲的實云矣。敎以。大將以年老之故。姑稽不以實之律。況幺麽營校乎。將帥之罪。將校烏可不替治。昨日問啓有命。而渠敢挺身替對。所爲已極痛駭。今於特敎査實之下。亦不能別白納供。可謂兩罪俱發。敎鍊官金百麟。移送刑曹。以詐不以實律勘放。旣已定配。加棍一款分揀。其餘敎鍊官。各決棍五度放送。下吏等分揀放送。
정조 9년 · 강
命前戶曹參議金履容仍任。
정조 9년 · 목
敎曰。今日重臣入侍。旣有筵奏。大臣請罷。出於爲伸廉隅。前參議金履容敍用。仍任前職。
정조 9년 · 강
備局以平康紙弊矯捄啓。
정조 9년 · 목
備邊司啓言。頃因回啓判付。平康紙弊矯捄之策。令道臣論理狀聞之意發關矣。卽見原春前監司徐鼎修狀啓。則以爲紙弊厘革之方。關問該邑。則民情皆願革罷云。而究其弊源。不在紙之有無。只在價之厚薄。只就其紙品之優劣。預定價直之高下。營門卜定。必以此價。本縣貿取。必以此價。若其紙價則一從民願及市直優定。而紙價又高則隨以添價。傳之永久。庶可無弊。請令廟堂稟旨分付矣。蓋此平康紙弊。實爲峽民難支之端。該縣監革罷之報。足可爲拔本塞源之道。而弊源專係於價之多少。不問當直之價本。反祛土産之紙地。恐近於因噎而廢食。道臣一從市直之論。誠爲得當。依狀請施行。而仍令新道伯著爲節目。嚴立科條。毋論營邑。一遵定式之意。請一體申飭。允之。
정조 9년 · 강
罷禁衛大將徐有大職。
정조 9년 · 목
義禁府啓言。 禁衛大將徐有大原情。泛稱遲晩。所當請刑。曾經閫帥。勿爲請刑。旣有受敎。請上裁。敎以。觀此草供。摠戎使李昌運果有衝過騎士陣尾局之擧云。將臣與庶僚自別。則躬犯紀律至此。此則當處分。而且以此囚言之。若使約束嚴明。隊伍整肅。豈有此無前之事。新叨戎垣。已沒模稜。隨事惟以周便爲妙計。可謂曺學臣之罪人。而想其事勢。其時因馳進安樂峴。不在於陣上。似非不以實之供。然則猶與在陣中不察。稍有間焉。旣不趁時執論。又不以疏引義。以此以彼。豈逭勘律。時囚罪人徐有大罷職不敍放送。
정조 9년 · 강
詣　景慕宮齋宿。
정조 9년 · 목
具翼善冠袞龍袍。乘輿出貳極門。由月覲門。至　景慕宮降輿所。降輿入大次。少頃改具冕服。詣版位行再拜禮。仍詣　廟內奉審訖。還入齋殿。予曰。本宮提調入侍。鄭昌聖進前。予曰。龕內改塗所入。其已待令否。昌聖曰。已爲磨鍊矣。
정조 9년 · 강
命元報府中齋郞祝史勿施。
정조 9년 · 목
左副承旨洪仁浩啓言。朔享親行時。元無齋祝塡差之規。而該曹昧例修啓。至於淸齋之擧。不審之失。不可無飭。該郞廳推考警責。元報府中齋郞。祝史。請竝令勿施。從之。
정조 9년 · 강
命全羅兵使密符。以前任時所佩仍佩。
정조 9년 · 목
右承旨趙興鎭啓言。新除授全羅兵使許★(水+近)時在慶尙左水營任所。而有除朝辭赴任之命矣。密符則以前任慶尙左水使時所佩密符仍佩。諭書則安寶。請使院吏賚傳。從之。
정조 9년 · 강
減下別軍職李漢豐等。
정조 9년 · 목
敎曰。侍衛之職。關係如何。而駕出閤門。姜五成。徐英輔外。皆不待令。此等別軍職。祛之無妨。別軍職李漢豐。田文顯。李潤彬。李儒敬。李延弼。李晳。王漢禎。朴師儉。吳毅常竝減下。曺學臣還差不但屬耳。雖已待令。但不及衛內。勿論。
정조 9년 · 강
以黃昇源爲吏曹參議。趙興鎭爲承旨。
정조 9년 · 목
敎曰。吏曹參議前望單子入之。又敎曰。承旨前望單子入之。
정조 9년 · 강
有政。吏曹參判沈豐之。參議黃昇源進。
정조 9년 · 목
敎曰。判尹徐有寧許遞。其代今日政擬入。○又敎曰。違牌臺諫許遞。今日政差出。以金頤柱爲大司憲。鄭啓淳爲大司諫。李敬一爲執義。洪宗藎爲司諫。申複爲持平。鄭昌聖爲判尹。
정조 9년 · 강
放時囚李德鉉。金載翼。
정조 9년 · 목
因假注書李德鉉等囚單。敎以。生疏之致。原傳旨還入。姑勿頒布。則囚單曚然捧入。當該承旨推考。時囚罪人李德鉉等放送。
정조 9년 · 강
遣承旨詣 宗廟。奉審摘奸。
정조 9년 · 강
命判尹徐浩修申飭上來。
정조 9년 · 목
敎曰。京兆多有擧行之事。此重臣別無所遭人言。此時豈可在外。漢城判尹徐浩修。申飭上來。
정조 9년 · 강
遞知義禁徐有隣李在簡。
정조 9년 · 목
敎曰。判義禁金鍾秀在外。知義禁徐有隣李在簡。本兼職務相妨。金吾之任許遞。今日政差出。又敎曰。政官牌招開政。
정조 9년 · 강
命吏曹判書李命植牌招。
정조 9년 · 목
命植牌不進。敎以。吏判之又復違牌。此何道理。今日政命。亦爲其赴政。更卽牌招。牌玄來申飭。
정조 9년 · 강
命河東奉命宣傳官。卽爲復路。
정조 9년 · 목
因奉命宣傳官狀啓。敎以。爾則卽爲復路事回諭。
정조 9년 · 강
命洪忠監司只以擧行形止。循例狀聞。
정조 9년 · 목
因洪忠監司沈豊之密啓。敎以。不出所料。傳說所聞之人。皆欲發捕。此何異於緣木求魚。卿之處事。自初已多不審。到今收殺之方。徒望朝家處分。如卿者雖寘按道之列。其可曰能盡旬宣之責乎。眞所謂結者解之。陳潝則卿其量宜酌決。大抵騷屑之得聞。決知爲萬潝千潝。卿將一一捕治乎。行不得之事。初不如不爲。伊今以後。卿或覺前日之非乎。密啓迄可止矣。此回諭。令政院以有旨成送。卿營將校。更勿上送。只以擧行形止。循例狀聞事回諭。
정조 9년 · 강
命兵曹入直堂郞。上弦弓一張賜給。
정조 9년 · 목
兵曹啓言。玄夜四更三點。敦化門樓鼓徑打。門卒因呼罷漏。臣等不勝警怪。捉來打鼓者。査問其委折。則乃是禁漏廳直也。渠之所告內。建陽門路近不得通。故依接于別監房廚間。坐待漏刻矣。多日失睡。似夢非夢之中。錯以四更三點。認爲五更三點。忙登門樓。徑打數槌。仍促門卒。呼罷漏云。雖因門外初欠傳漏軍之知其誤打。初不傳罷漏流音。故內外更點。幸不至錯了。蓋其誤打之罪。則與行漏誤打。輕重有異。此是禁漏官平日不善檢飭之致。當該禁漏官及誤打廳直。令攸司從重科治。門外初次漏卒。則審愼擧行。可尙。自臣曺請施賞。允之。敎以。禁漏官。自本營決棍五度。當該下人。亦自本營各別嚴治。門卒從厚施賞。形止幷爲草記。卿等之摘發草記。亦爲得體。入直堂郞。上弦弓一張賜給。進詣政院親受。又啓言。禁漏官姜弼臣。決棍五度。傳漏軍士林莫福黃用起。木各二疋。布各一疋施賞。漏局廳直徐再喆。過齋日後。各別決杖。
정조 9년 · 강
命禁衛營部司標下。無人應試委折。具由草記。
정조 9년 · 목
禁衛營啓言。今日本營將官將校及馬步軍兵畢試後。得中之類別單三度修入。敎以。觀此總數單子。御廳則部司標下皆應試之數。爲九十五名。外此所謂敎師巡牢之應試之數。又爲十七名。而本營則無一人許赴。果無斑駁之歎乎。其委折。卽爲具由草記。
정조 9년 · 강
命完伯處大鹿皮下送。
정조 9년 · 목
敎曰。錦伯之秘移。要卽掩捕。萬萬妄錯。故有譴罷之擧矣。觀此卿所上密啓。卿之處事。極爲嘉尙。居住容疤。旣不知得。沿海二十餘邑。其將廉布譏察之故。初不得發捕云者。可謂切當。錦伯旣以此事處分。則卿處宜有獎勸之擧。內下大鹿皮一令下送。卿其祇受。此後祇受狀聞。更勿以密啓爲之事回諭。
정조 9년 · 강
遞承旨徐有防趙興鎭李亨元李謙煥。以李時秀洪文泳李惠祚鄭趾煥代之。
정조 9년 · 목
敎曰。左副承旨同副承旨。事役相妨。左承旨右副承旨。聞有實病。幷許遞。前望單子入之。待下批牌招。推移入直。
정조 9년 · 강
遞承旨鄭趾煥。
정조 9년 · 목
敎曰。飭敎之下。如是違牌。此何道理。行吏曹判書李命植。從重推考。更卽牌招開政。
정조 9년 · 강
玉堂聯箚懲討。賜批。校理趙弘鎭申耆。副校理嚴思憲。修撰成種仁安策。副修撰兪漢敬金履鏞。
정조 9년 · 목
箚略曰。伏以一夏賊之出。固是天地間大變怪。豈意今日又有此斗恭哉。恭賊之所言。斗恒豈獨不言。恭賊之所聞。英材亦豈不聞哉。臣等謂斗恒英材爲先嚴鞫。期於得情。至於瑮賊。乃以夏賊之凶逆。謂有公私之分。又況締結衡洋。暗通福榮。何幸乾道孔昭。爰加顯戮。而且㻋與瑓募人贊助之說。緊出於福榮之招。豈可寘而不論哉。伏願丕施㻋瑓島配之律。度謙兄弟。亦施散配之典焉。若夫樂彬則願其地處。論其負犯。尙寘薄竄。失之太寬。而到今福榮復出。逆謀昭著。王章旣施。則其所懲治。宜異於前。況以今番賊招觀之。不無聲氣潛通於逆福賊衡之跡。雖未能覈出端緖。而不可不嚴加隄防。亟令該府。施以荐棘宜矣。罪人拿來何等嚴急。而向日恭賊之押來也。計其程道。不過千里。而就捕後回程。至費八日之久。事極稽緩。有關後弊。伊時拿來宣傳官。施以刊削之典。批以。第一件事。已諭於大臣禁堂。㻋瑓事依施。度謙兄弟事。係是泫外。而其中度謙。與白徒人有異爲。決不可容寘城門。亦施島配之典。樂彬事依施。宣傳官事依施。
정조 9년 · 강
平安監司鄭一祥疏辭新除瀋任。賜例批。
정조 9년 · 목
命植再牌不進。敎以。更爲牌招。又以命植謂有情勢。無意膺命。請從重推考。敎以。此啓辭勿施。更加催促膺命。昨夜失睡。今又以吏判事。其將徹夜乎。承宣之今於夜深之後。始乃請推。事極稽緩。卿等推考。
정조 9년 · 강
命訓局出身付料。從便善處。
정조 9년 · 목
訓局啓言。本局設寘規模。自有定制。而出身區處。只是兩歧。局出身則 仁廟朝丁丑。以南漢扈從守堞軍兵登科者。設爲七局。其數爲一千三百八十餘人。 孝廟朝辛卯。減爲五局。戊戌。減爲四局。顯廟朝癸卯。減爲三局。 肅廟朝丙辰。因原出身餘存之無幾。以萬科出身塡差事定奪。別騎隊則英廟朝戊申別試射時。馬步軍兵等登科者。爲一百五十餘人。故馬兵左前哨。作號別騎隊。以爲出身窠矣。今番慶科。實是莫大之慶。本局出身。馬兵爲九十六人。步軍爲九十人。其所軫念。與他有異。而許多出身。一時區處。其勢末由。臣意則謹依古事。局出身別騎隊。有窠次次付料。其他出身。從後收用。恐合便宜。而不敢擅便。何以爲之。敎以。此草記之尙此留中。槪未知如何區處之爲好。不可仍爲留中。卿其從便善處。
정조 9년 · 강
命禁衛營將領隨率。自本營施賞。
정조 9년 · 목
該營啓言。今日試取時。部司標下及騎士標下敎師等二十七名。亦爲應試。得中爲十三名。而此則不過是將領隨率。故單子修啓時。有不敢自下添入。而待其頒賞之日。意欲自臣營施賞。至於巡牢則無環衛待令之事。果不試放矣。致承具由草記之命。不勝惶恐。敎以。然則自本營施賞。
정조 9년 · 강
金吾以大逆不道罪人斗恭應坐諸人散配啓。
정조 9년 · 목
義禁府啓言。卽接漢城府牒報及當部成册。則大逆不道罪人斗恭應坐諸人。査出以來矣。妻癸任穩城府爲婢。子能伊年六。子今年生。俱以年未滿。依律免絞。能伊機張縣爲奴。子今年生。興陽縣幷爲奴。令刑曹押送于各其配所。此等劇逆同氣。不可以出繼。循例免坐而止。逆恭本生兄斗榮。本生弟斗章。請幷令刑曹。亦爲散配。允之。
정조 9년 · 강
兩司聯啓。賜批。大司憲洪檢。大司諫朴天行。執義李思祥。司諫姜★(亻+寅)。掌令沈興永朴長卨。持平李永穆鄭觀輝。獻納李勉兢。正言李彥祐[祜:I-PERSON]柳耕。
정조 9년 · 목
聯啓以爲。請養遂獻遂。幷令王府設鞫嚴問。還寢會遂絕島定配之命。仍令王府設鞫得情。請還寢李觀源定配之命。更令王府設鞫得情。請遲晩後物告罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絕凶逆易種養禍之患。請亟寢煥億島配之命。仍令王府加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請亟令王府。夏賊之親屬奴傔嚴加鞫問。請亟寢夏賊子女待年用法之命。請大逆不道罪人斗恭親屬應坐之類。一依适雲例擧行。請英材斗恒。更令王府設鞫嚴問。期於得情。夬正典刑。少洩一國臣民之憤。請正刑罪人福榮。亟令王府快施孥戮之典。批以。不允。
정조 9년 · 강
左議政洪樂性陳箚。請改子侄之名。賜批。
정조 9년 · 목
箚略曰。臣竊有私情之憤痛者。罪臣賊子何代無之。而今番諸賊之窮凶極惡。亦振古所罕有。而又有福榮紏結瑮衡。同心謀逆之變。臣之所以腐心痛骨。憤惋欲死者。百倍於人。豈忍使子侄之名。與此賊聯行哉。敢引王導滅親之忠。竊附輔果別族之義。曾於年前。呈于吏曹。請其改名。則不許入啓。故臣欲一番仰請。厥惟久矣。至於今日。尤有所不忍者。臣子侄之行。幷改以協字。而臣之子前縣監臣義榮改名蓍協。翊贊臣大榮改名仁協。而幷係朝籍。不得擅便。仰瀆宸聽。伏願特許所請。批以。箚陳事。非法典所在。又無已例可據。所請不允。卿須安心。仍命遣史官傳諭。
정조 9년 · 강
光恩副尉金斗性陳疏。請改名。賜批。
정조 9년 · 목
疏略曰。罪臣賊子從古何限。而夏恭兩賊射日通天之惡。實是有天地生民以來。所未有之劇逆大憝也。如臣私心憤痛。有倍他人。臣之名行之斗字。不幸與凶賊同行。有所不容一日仍寘。臣之名行。改以箕字。伏乞亟命許改焉。批以。所請依施。
정조 9년 · 강
行晝講于誠正閣。同知事吳載純。特進官尹蓍東。參贊官李時秀。侍讀官嚴思憲。檢討官成種仁。假注書朴蓍壽。史官金健修尹行任。
정조 9년 · 목
講孟子。○予曰。左議政箚子出寘。而知情不告罪人之行列。改名之例。有之乎。知入。
정조 9년 · 강
以李祖源爲承旨。前望也。
정조 9년 · 강
命洪益榮依前下敎擧行。
정조 9년 · 목
刑曹啓言。罪人洪益榮放送啓辭允下。而臺啓方張。不得擧行。敎以。草記在於昨日午前。臺啓承批。在於昨日夕後。豈可以本曹之遲滯承受。有此草記乎。此則後弊所在。本曹則但依發啓前下敎擧行。且以事理言之。臺啓若方張。則發配固不可爲。囚禁一款。元無所關。依此知悉擧行。草記批旨。遲滯頒布之故。今日始有此草記。當該承旨推考。如是公事廳之遲滯。承旨勿推。司謁從重推考。
정조 9년 · 강
罷吏曹判書李命植。戶曹判書趙瑗職。
정조 9년 · 목
敎曰。彼以不欲較卞。已有筵奏。而伊日前席。終不肯承膺。戶判事太執拗矣。彼此以不復自晝。亦有疏語。而乃反丐遞以防進路。吏判事太逕庭矣。因此兩重臣之互相齮齕。使二曺重務。將至抛棄。寧有如許國綱。大抵彼此之失旣均。其在鎭朝著之道。鳥可不兩斥之。重臣李命植趙瑗幷罷職。
정조 9년 · 강
命吏曹參議黃昇源更卽牌招。
정조 9년 · 목
政院啓言。命牌事體。何等至重。而懸牌闕外。至於徑經宿。揆以道理。極爲未安。吏曹判書李命植。請從重推考。敎以。吏判纔因他事。已命罷職。參議黃昇源違牌傳旨。旣以只推。更卽牌招開政。
정조 9년 · 강
有政。吏曹參議黃昇源進。
정조 9년 · 목
以金魯鎭爲判義禁。洪良浩金頤柱爲知義禁。
정조 9년 · 강
遞承旨李時秀。以徐龍輔代之。
정조 9년 · 목
時秀不爲仕進。敎以。許遞。前望單子入之。
정조 9년 · 강
命此後此等事。勿以密啓爲之事回諭。
정조 9년 · 목
因慶尙監司鄭昌順密啓。敎以。如無別般事情。不必狀聞。卿其量宜決處。大抵近來諸道密啓。殆近煩屑。此後此等事。切勿以密啓爲之事回諭。
정조 9년 · 강
命罪人洪益榮放送後草記。
정조 9년 · 목
刑曹啓言。罪人洪益榮。依發啓前下敎擧行事。命下矣。凡罪人之囚繋者。雖其負犯不甚關緊。臺啓旣發之後。則尋常編配。亦不得擧行。自是已例。今此益榮之罪惡。何等深重。請鞫之事體。何等至嚴。則假使益榮在當配之中。尙不宜擧行。況可以遽然全釋之乎。緣臣疏闇。初未能一向覆難。屢勤聖敎。亦不敢循例奉行。萬萬悚懍。敎以。依昨日下敎。放送後草記。
정조 9년 · 강
召見承旨李漢豊于重熙堂。
정조 9년 · 목
予曰。昨日雨。終不快霔。誠可悶矣。漢豊曰。昨雨雖不足於附種。大有益於田穀矣。似聞外方則頗多周洽處云矣。予曰。今番軍兵須賞。姑觀數日日勢擧行。今日勿爲分付。
정조 9년 · 목
予曰。上番翰林李崑秀入侍。親考抄啓文臣試券。
정조 9년 · 강
召見承旨承旨徐龍輔李祖源于重熙堂。
정조 9년 · 목
予曰。龍輔等兵曹及訓禁御三管試記中賞格付韱。韱韱訖。仍敎曰。明日春塘臺頒賞時。戶兵曹郞廳及司僕軍哭寺官員。各領木布弓箭馬帖。早朝來待事分付。
정조 9년 · 강
御春塘臺。行賞試射。
정조 9년 · 목
具平戎服。乘輿出協陽門。由靑陽門詣春塘臺。降輿陞座。○予命各軍門將臣待令與否知入。又命不老門丹楓亭應射人整齊輿否知入。予曰。兵判以試官入參。禁軍別將進玄丹楓亭。試取以來。試射催促擧行。仍爲頒賞。兵曹判書趙時俊奏曰。俄見試記。多有錯誤處。試射前速爲釐正。似好矣。予曰。一邊釐正。一邊試射。禁軍試記。何不催促以入。時俊曰。一二三內臺上射之。一二兼送于丹楓亭試取。似好矣。予曰。唯。予曰。番將及五衛將武兼摠郞。先爲射之。○予曰。戶曹佐郞南漢昌拿入。仍敎曰。文蔭武服色。各有區別。而汝以一武郞。乃敢着★(敞/衣)氅衣入帳前。此則雖府中入直之時。不當着之。而況帳前咫尺之地。爲敢乃爾。近來紀綱雖曰掃地。此等駭妄之罪。不可無各別懲戢之方。固當從重用棍。而今日卽是慰悅武士之時。其在餙喜之義。宜有寬恕之道。十分參酌。只施汰玄之典。予曰。兵曹佐郞李東植進前。仍敎曰。汝之誠勤。極用嘉尙。以今番事觀之。令人歎服。至於日後。以此誠勤事君也。予曰。向來事。於渠可謂玉成矣。予曰。諸承旨及假承旨。與史官分往試所頒賞。直赴者。仍爲呼新來出送。還內。
정조 9년 · 강
以李敬養爲吏曹參判。
정조 9년 · 목
敎曰。政官牌招開政。吏曹參判前望單子入之。
정조 9년 · 강
禁推翰林尹行任。
정조 9년 · 목
同副承旨李祖源啓言。莫重殿座。右史離次出玄。事甚未安。請推考警責。敎以。禁推。
정조 9년 · 강
命武藝出身久勤一窠。草記稟定。
정조 9년 · 목
訓將具善復啓言。武藝出身勤苦自別。宜有久勤一窠。而大典通編纂輯未畢之前。履歷窠中變通添書。然後以爲永久遵行。故敢達。敎以。卿之所奏甚好。而各營久勤積滯。不可不念。履歷中一窠。卿與兵判相議。以草記稟定。
정조 9년 · 강
命武藝廳料布。小米二十八石木五同。自惠廳輸送。
정조 9년 · 목
惠堂徐有隣啓言。武藝廳料布不足條。旣命內帑庫拮据區別。經費衙門別無擧行之事矣。大米三百石零。太一百石。自當待其送價。輸送該廳。而其餘小米二十八石零。木五同零。數旣些少。不足較絜。此則自本廳請磨鍊輸送。從之。
정조 9년 · 강
命道路事知久勤遷轉。依前收用。
정조 9년 · 목
兵曹判書趙時俊啓言。道路事知在前以四十五朔。報久勤遷轉。間因下敎。以十年爲遷轉之限矣。近來此輩之勤勞頗甚。其所遷轉之限。宜有軫念之道。而臣曹不得擅便。敢達矣。敎以。原傳敎勿施。依前收用。
정조 9년 · 강
命乙巳武科回榜人朴慶瑞。以嘉善下批。
정조 9년 · 목
兵判趙時俊啓言。乙巳武科回榜人順川居朴慶瑞。因特敎加資矣。卽接平安監營移文。則朴慶瑞曾以都試沒技。爲折衝云。當以嘉善下批。故敢達矣。從之。
정조 9년 · 강
命同中樞八窠中。別軍職遞兒一窠差出。
정조 9년 · 목
兵判趙時俊啓言。同中樞八窠中。例有別軍職遞兒一窠。而今則嘉善以上者。皆以隨品加設同知單付之定式。則此一窠係是虛貯之窠。一番稟達後差出。故敢達矣。從之。
정조 9년 · 강
原春監司徐鼎修上疏乞遞。賜批許之。
정조 9년 · 목
疏略曰。臣以無似。一味尸素。每一循省。汗淚交逬。惟當策勵駑鈍。陳力向前。而第臣情私有萬萬切悶者。臣之老父方住京廬。又添感冒。委頓床席。轉側須人。自聞此報。方寸靡定。伏乞亟命遞改。俾得歸護父病。不勝大幸。批以。本任許遞。
정조 9년 · 목
以鄭民始爲知敦寧。金鍾秀爲知春秋。李在簡爲同經筵。李時秀爲原春監司。趙鎭坤爲童蒙敎官。李鍾淑爲 微陵參奉。鎭坤以下初仕也。
정조 9년 · 강
命罪人陳滃。依下敎酌處。
정조 9년 · 목
洪忠監司沈豊之以罪人陳滃酌處。不得擧行馳啓。敎以。卿之惶㥘。可謂愈往愈甚。特敎使之酌處。則因有旨擧行。是甚大罪。如是難於決折。至以以身投地。有淚被面之說。張皇陳聞。寧有如許道理。卿之擧措。合被重勘。姑不加等處分。依前下敎酌處事回諭。
정조 9년 · 강
命別使寘之。前頭使行。申謝之意。撰出別咨。
정조 9년 · 목
備邊司啓言。今番節使兩行。事係謝恩者。凡爲六件。而以千叟宴使臣之趁卽入送別賞事。頃因勿送專价之皇旨。已爲別咨入送。今無可論。其餘五件中詔書順付事。入送別使。絕無僅有。進賀貢表收受後賞物事。誠出特恩。而雖不專价。亦無所妨。使臣參宴賞賜事。例於節使順付。御詩取覽後賞物事。亦有勿送專价之皇旨。不必議到。但前後方物槪受後優賞一事。參考庚子已例。似當專价謝恩。而近日使价絡續。今又更遣。非但有違於前後軫弊之皇旨。實不無煩瀆之嫌。且我國使臣之行。貽弊大國。亦爲不小云。今番則別使一款寘之。以仰體軫弊之皇旨。不送別使。待前頭使行申謝之意。令文任措辭。撰出別咨。請卽爲入送。允之。
정조 9년 · 강
命左相箚中兩重臣及金履容應賞事。明日次對稟處。
정조 9년 · 목
敎曰。左相箚中以兩重臣及金履容應賞事。有陳請。故已令後日登對時更奏。明日旣有次對之命。指一稟處事。言于廟堂。
정조 9년 · 강
命南漢昌軍門將官收用。
정조 9년 · 목
因戶曹佐郞南漢昌汰玄傳旨。敎以。帳殿待令。不着軍服。大係紀綱。雖已處分。聞渠貧賤。不能自存之人云。罪犯自罪犯。貧賤自貧賤。軍門將官收用事分付。
정조 9년 · 강
命專經文臣殿講及輪對。以十一日爲之。
정조 9년 · 목
幷因政院啓稟也。
정조 9년 · 강
御誠正閣。行次對。
정조 9년 · 목
左議政洪樂性曰。從古鞫獄何限。而未有如今番逆變者。以諸賊之招辭觀之。不勝心寒而骨冷矣。予曰。諸賊凶變。尙何言哉。樂性曰。金履容及重臣大有功於國家。論賞之典。不容少緩。且以訓將具善復言之。其所效忠。不負同休戚之意。在朝家頭忠酬勞之道。不可不別般褒賞矣。予曰。然矣。而第未知賞名之何如。然後方爲稱當矣。樂性曰。諸大臣俱不入來。以臣一介之臆見。有難指一仰對矣。至若此等重大之議。亦豈有時原任之別乎。請下詢諸原任。從長決定則幸甚矣。予曰。然則詢問于原任大臣。以爲指定賞名之地好矣。仍命有司堂上趙時俊徐有憐。以此意收議於諸大臣。樂性曰。至於賊恭事。心膽俱寒。凶肚逆腸。與夏賊如印一板。予曰。賊恭之招。至凶且慘。伊夜光景。實不忍更提矣。然而近日臺臣所謂二夏賊之說則不然。夏賊之窮凶極逆。亘萬古所無。世間豈有出二夏賊之理乎。賊恭乃是夏賊之侄子。以其腸肚之相連。有此今番之凶言。而以用律事論之。夏賊則雖用适雲之例。而至於賊恭。則自處以几上肉。故無所顧忌。自多亂招。至吐嫁禍之說。終以大逆自服。則律名不可無輕重之別。且夏賊旣爲極逆。則賊恭不過應坐之類。今者施以此律。似是失之太重矣。今番陳賀之以權停磨鍊。良有意也。樂性曰。賊恭與夏賊。自是親叔侄。其傳襲凶言。醞釀禍機者。爛漫綢繆。則渠之同一心腸。推此可知。亦當用适雲之例。旣請此律於夏賊。則豈獨於此賊。不施此律乎。予曰。不然。欲用适雲之例。則近來凶逆。比比有之。便同恒祭飯。此後如有甚於此賊者。則何以加其泫乎。此律之不欲施之者。予非有惜於此賊也。近日臺言誠過當矣。樂性曰。臺體似然矣。予曰。有一大臣。亦以不必用此律爲言矣。樂性曰。殿下以恤刑之德。特念至此。臣實不勝欽仰之至。而第於此賊。當施此律。而今不施之。則輿情之憤。無以少洩。故如是仰達矣。樂性曰。臣本以無似之跡。猥忝左揆之任。觸事聾聵。瘡疣百出。若値有事之時。則神昏識迷。罔知所措。況今鼎席未備。以臣湔劣。實無重務堪承之望。伏乞亟備三事之任。俾得共濟之地爲。此非直爲一身之私而已。欲使國事無嚴脞之患耳。不勝顒望之至。予曰。方今宿趼。無可爲之人。金領府事有病。徐判府事勉副屬耳。鄭領敦寧及兩李判府事。亦皆老病。卿勿以獨賢爲憂。姑爲行公。是予之望也。樂性曰。見今位著。雖曰乏人。賢於臣者。何患無之。伏望俯賜諒察。以備鼎席焉。予曰。何乃如是縷縷。姑俟之可也。樂性泣曰。臣之門戶。前後不幸。而至於今番。又出此等凶逆。思之骨冷。言之膽掉。實無束帶立朝。以見君父之顏矣。予曰。卿言過矣。仍問曰。向日卿箚中請以改名。果有已例之可據者乎。樂性曰。閔氏之顯字。李氏之義字。果有前例矣。予曰。福榮旣以知情施律。則與大逆不道差間。不必改名。以此曉諭於卿之子侄輩。樂性曰。聖敎如是。臣何敢更煩。謹當依聖敎曉諭矣。予謂開城留守尹塾曰。自卿外除。 景慕宮居民所請。誠紛紜矣。塾曰。新差守僕一名。緣於財用之苟艱。尙未及給料矣。予曰。時任提調詳陳委折。副司直鄭昌聖對曰。至於守僕則其料布甚薄。誠可矜矣。予曰。給代錢加給可乎。昌聖曰。以外道外邑苧幣給之。似好矣。予曰。卿須商量處之。又問曰。新入居民輩支保之道。何以則爲好耶。昌聖曰。以筒介契作貢許給。似好矣。予曰。以此作貢。未知事面何如。將臣等似熟知此等事。幷進前。各陳其弊。副司直李柱國徐有大對曰。其中不無弊端。更加熟議。以爲區處之地。似好矣。予曰。無甚關係乎。樂性曰。此則爛漫商量後。從長處之宜矣。予曰。唯。塾曰。兩提調無一隸。闕內亦無待令之人。故有事之時。則提調及本宮。邈然不知。此甚可悶矣。予曰。前者意謂已出加隸矣。尙今未出乎。昌聖曰。未出矣。予曰。 宗廟守僕則差役多年。頗有聊賴之端。 本宮則設立未久。專無資生之道。尙未得區處之方。事甚可矜矣。從後更加爛商。以爲善處之地好矣。予曰。前錦伯爲人精詳。而近日事。未免惶㥘矣。以乙龍事言之。初無朝令而遽然發捕。至於陳滃事。旣有酌處之敎。而不爲擧行。聽聞所及。孰不驚訝。當此擧世劻勷之時。予所以不得不處分。而原其心則出於惶怯所致矣。樂性曰。聖敎誠至當矣。予曰。新錦伯亦生怯乎。樂性曰。多有憂色矣。仍奏曰。丹陽前郡守黃檃。敎諭書不爲祇迎。巨濟前府使李琦鉉。防守逆孼。極其疏率。此則恐不可遽然蕩滌矣。予曰。予蓋欲一問矣。至於黃檃事。卿之所奏。非止爲本罪而已耶。
정조 9년 · 강
許施倭館西行廊改建之請。
정조 9년 · 목
左議政洪樂性啓言。倭館西行廊燒燼處改建事。本司覆奏批旨。有更令萊伯具意見狀聞後稟處之命矣。卽見東萊府使李頤祥狀啓。則以爲取考膽錄。則康熙戊子。西行廊燒燼後。越七年甲午七月。特許改建。乙未方始監董。雍正癸丑。東行廊燒燼。越六年戊子午十一月。特許改建。己未四月。方始監董。非有年限而然也。每在於許施後翌年之春夏。當此春節。便卽許施。則必將秋以爲請。差待夏間。以明春造給之意許施事。請更令廟堂稟處矣。自前改建之役。或在六七年之後。而今此差倭以已滿六年之數。援例懇請。則其在綏遠之道。不可一向靳持。特依請施之。物力則萊府有公木一百五十同。作錢餘剩條。每年爲二千二百兩零。以此限五年劃付。則足可經紀。逐年剩餘之數。有難一時所用。先以濟民南倉錢中依此數許貸。以其餘剩條。每年還充。則公貨可無見縮之慮。分付道臣。依此擧行。材木則依前以萊府近處松田中風落自枯及不合船材者斫給。而陸運則監董官擧行。水運則用附近兵船。沙格糧米。以儲寘米會減之意。請一體分付。從之。
정조 9년 · 강
命原春道私養山許斫。草記或莚稟後擧行。
정조 9년 · 목
左議政洪樂性啓言。頃因原春監司徐鼎修狀啓。私養山雖與封山有異。憑藉濫斫之弊。不無侵及封山之患。此後公用木物。草記或筵稟後。始爲許施事。覆啓分付。而至於外監木物之年例貿來。旣有啓下節目。故每於戶曹定數報來之後。自備局發關許斫。便成已例。訓局之待變船材。氷庫之藏氷所入。亦有報備局貿來之例。此則依前株數許斫之意。自本司發關。此外如有別般報備局之事。無論株數多少。必經草記或筵稟後。擧行之意。請定式施行。從之。
정조 9년 · 강
還差備堂金鍾秀等。
정조 9년 · 목
左議政洪樂性啓言。行司直金鍾秀仁陵君李在協。請備堂還次差。從之。敎以。行副司直鄭好仁徐有寧。一體還差。
정조 9년 · 강
命河東前府使李尙烈。晉州前營將閔致協。幷削職。慶尙前監司李秉模。右兵使申瞮。幷罷職。
정조 9년 · 목
副司直鄭昌聖啓言。有功者旣有賞。則有罪者當有罰。然後方合於勸懲之道矣。近來人心陷溺。世變層生。有識隱憂。無所不至。以逆瑮事言之。凶賊之私自糾結。暗地謀議。雖非人人之所可知。輦輸過萬金財貨。創起百餘間屋舍。貿辦穀物。恣行無忌。許多匠手。許多人役。出沒於山間。蹤跡雖曰陰秘。耳目豈可掩諱。昨年嶺南騷屑。至有父子哭別者。所聞狼藉。據此可知。身爲閫鎭守令。居在一二日程。乃罔聞知。若知而不察。則罪當如何。苟曰不聞。則便是木偶。若無金履容詗譏先發之功。而一任其滋蔓。則國家之憂。將至何境。思之至此。不覺懍然。臣以爲該帥臣營將地方官。下詢大臣而處分宜矣。巡營之距河東。程道雖遠。旣有按察之責。不察之失。恐亦難辭矣。予詢將臣。御將李柱國曰。今番逆瑮之作舍山中。嘯聚徒黨。陰謀凶圖。傳說狼藉。而身爲閫鎭守令。茫無聞知。雖曰不知。知知亦罪矣。或聞而不察。則其罪尤大。懲後之道。不可無罪矣。禁將徐有大曰。帥臣營將與本官之不知而莫之詗察者。不職大矣。其在懲勵之道。不可無罪矣。予詢大臣。左議政洪樂性曰。重臣所奏。誠得懲前毖後之道。河東前府使李尙烈。晉州前營將閔致協。幷先削職後拿問。慶尙前監司李秉模。右兵使申㬚。請幷罷職。從之。
정조 9년 · 강
許施大興山城寺刹僧徒給料之請。
정조 9년 · 목
開城留守尹塾啓言。本營所管大興山城。皆是石角不毛之地。居民尠少。日漸離析。莫重保障之地。事甚可悶。況且四五寺刹。俱是藏軍哭之所。而僧徒數少。亦不能支保。漸次流散。一寺所存之僧。多不過四五名。其中殘寺則只有一二名。一分救急之道。惟在於定給薄料於餘存者。可以修掃行宮。點火軍哭。故臣以今年請得加分耗中十二石。計給僧料五窠十二朔。成節目施行。而第加分耗。非恒有之事也。日後若中輟其料。則必有渙散之患。臣以爲自今以後。以留庫中米一百二十石。加分取耗。以給僧人五名十二朔料。永爲定式。未知如何。敎曰。前松留。亦陳所見。副司直鄭昌聖曰。臣於待罪松都之時。欲以此稟達而未果矣。寺僧之難保。實爲可悶。不可不顧恤。而三斗料米。未免太薄。臣意則加分中限五百石。劃付僧還。取其耗條五十石。從僾給料。修掃點火之役。五名太少。諒宜加定。俾無流散之弊。予詢大臣。左議政洪樂性曰。守臣所奏事係關防。而所請穀數。亦非過多。許施似好矣。從之。
정조 9년 · 강
有政。吏曹參判李敬養進。兵曹參知柳誼進。
정조 9년 · 목
以徐鼎修爲兼輔德。李義行爲大司諫。李身晦爲執義。金夢華爲司諫。柳河源李秀夏爲掌令。李周顯尹載命爲持平。呂萬永爲獻納。白師謹徐有鍊爲正言。金廷遇爲慶尙右兵使。
정조 9년 · 강
刑曹判書金華鎭疏請亟寢成命。賜批。
정조 9년 · 목
疏略曰。伏以數日以來。因罪人洪益榮事。屢煩論啓。致勤聖敎。誠不勝萬萬悚懍。噫。益榮之移訊王府。鞫體則然。臣之帳殿一奏。亶出憤痛之心。而言辭拙訥。旣未能力請蒙允。及夫放送命下之後。嚴畏義分。又不敢一向覆難。疏闇之失。臣方自訟。批旨之下。曠日爭難。極爲惶悚。反復思量。奉行無路。伏乞亟寢成命。批以。依初下敎擧行。卿其勿辭行公。
정조 9년 · 강
行召對于誠正閣。參贊官李惠祚。侍讀官申耆。檢討官金履鏞。待敎李崑秀。假注書曺允遂。史官金健修金鳳顯。
정조 9년 · 목
講心經。○予謂崑秀曰。舊曰所講心經。紙頭書箚疑者。方在內閣。後日講筵。以此爲案册。待畢講。還寘本閣。予曰。抄啓文臣今月初次講。何日爲之。崑秀對曰。定於初十日矣。予謂惠祚曰。前日講心經時。參贊官曾入參乎。惠祚對曰。未也。又敎曰。安聖彬事。極其駭妄。傳敎與批旨。事體何等重大。而在於出納之地。無難添書。是豈成說乎。且予之只以庶兄弟批下者。予非有惜於其子。蓋有深意存焉。則渠豈可肆然添入其子。以至頒布之境乎。惠祚曰。無聖敎而任自添書。聖彬事固是萬萬駭妄。而第以邦憲與輿情論之。極逆連坐之律。豈可只及其兄弟。而獨漏其子乎。此固出我殿下好生之德。而王章之未伸。輿情之未洩。莫此爲甚矣。予曰。姑俟勿煩。
정조 9년 · 강
刑曹以罪人福榮應坐諸人定配啓。
정조 9년 · 목
該曹啓言。卽接京兆及畿營移文。則知情不告罪人福榮應坐諸人。一一査出。修成册以來矣。福榮母美順年六十四。依律文免坐。同姓三寸侄長生年二。依續典勿爲定配。庶母白紅蓮香巨濟府。妻淑伊珍島郡。子阿只康津縣薪智島。同生庶兄克榮羅州牧黑山島。庶弟億榮南海縣。庶妹億喬機張縣。幷定配所。押送。敎以。應坐散配之啓。雖已從施。至於婦女。近來元無擧論之事。況律名不過知情而已。只以庶兄弟散配。餘幷勿論。黑山島無特敎。則配所毋得磨鍊。自是前例。今番草記混同磨鍊。此亦有關後弊。卿等推考。
정조 9년 · 목
予曰。俄者有有司堂上一員進玄時原任大臣處。收議以來之敎。果已收議來待闕中乎。注書出去知入。
정조 9년 · 강
備局以原任大臣收議啓。
정조 9년 · 목
備邊司啓言。超擢褒賞之方。左相旣請詢議原任大臣。入侍有司堂上二員。進去收議後。自廟堂枚擧草記事。命下矣。依下敎就議于原任大臣。則領敦寧鄭存謙以爲。今番逆變。至凶至㦧。而幸因金履容之發告。得以趁卽殄殲。不日掃淸。則其功不可不償。至於兩重臣。則恭賊之窮凶極惡。又出一夏賊。而因其發告。亟施鯨鯢之誅。少洩神人之憤。雖以瑮福之獄言之。入而敷奏。出而按覈。罪人斯得。王章亟擧。蓋此三人之功。莫不出於爲國效誠。如此勞續。施以旂常。古亦有例。而事體重大。不敢妄議。伏惟上裁云。判府事李徽之以爲。今者諸賊之排布凶計。實是亘萬古所無之大逆。而其所情跡盡露。王章快施。危怖之機。轉而鎭安者。賴此兩重臣及金履容之功也。在朝家。宜有表獎之典。而至於不爲錄勳而只施賞典。前例有無。臣無所知。不敢仰對矣云。判府事李福源以爲。今番逆變。振古所無。若非金履容之拚死奔告。兩重臣之先機入奏。則恭賊無以斯得。瑮衡等諸逆。無以亟誅。此雖臣子常分。而有勞則有賞。亦是國家常典。至於施賞之道。超擢獎褒。實爲合宜。大臣旣有箚陳。臣無容別議云。判府事金熤以爲。今番逆獄之早致發覺。趁卽鋤治。實因金履容。河東之行。雖出於偵探事實之計。當初與瑮賊凶言酬酢之後。不卽發告。其罪難貸。今若不計當初難貸之罪。只償畢竟發告之功。恐涉如何。酌量施賞則可。錄勳初非可論。至於兩重臣終始之勞。亦有所不可泯者。而旣聞發告之後。入而敷奏。出而按覈。自是人臣職分內事。以此而別施恩賞。有非朝家優待重臣之道。伏惟上裁。領府事金尙喆。判府事徐命善。病不得收議云矣。敎以。昨日次對。左揆以一人之見。有難指一稟處爲言。仍請詢問原任諸大臣。有此收議之命矣。原任諸議各自不同。賞名亦無指的覆奏者。左相與收議諸大臣。食後來待。
정조 9년 · 강
開城留守尹塾疏陳春秋搜討。兼請暇。賜批。
정조 9년 · 목
疏略曰。臣愚死罪。不避猥妄。竊以爲方今急務。要在鎭安朝廷。無使腹心受病。更伏望廓揮乾斷。振刷王章。詗誅前後諸逆中窩窟之最緊者。支黨之譸張者。劓殄滅之。使無遺類。永絕其逆根。嚴飭諸道臣守令。以春秋搜討島嶼。偵察山峒。杜雜技誑惑之路。嚴關防往來之禁。大正民俗。永杜罪萠。臣命途崎巇。釋褐於父母在堂之日。而一未伸爲子之道。遭故於海島投荒之際。而尙未免淺土之藏。死有餘悲。生亦何面。幸蒙天地父母之恩。待罪本當之後。擇地軋爭。涓日迫近。特賜旬日之暇。俾行薄緬之禮。批以。搜討事。有難遽議。卿其依所請往省。
정조 9년 · 강
判尹徐浩修陳疏自引。賜批。
정조 9년 · 목
疏略曰。鳴呼。不忠不孝者。豈有如臣兄弟哉。自作之孼。輒煩聖慈曲保之念。履滿之災。終貽老父罔極之辱。誠無顏面復立於天地之間。不意憫覆之仁。特垂終始之澤。恩言之昭晰備至。爵秋之收錄如舊。臣手奉華誥。血淚交逬。噫。臣家之遭罹醜誣。前後非一。而指意之㦧刻。口氣之危怖。未有若今日之酷。何容較辨。何忍泚筆。惟臣之痛心齎恨者。臣父之獲奉朝請。今已六年于玆。凡世之傾軋爭奪。初無關於去朝之身。而只緣臣之兄弟無才無能。濫叨淸顯。殃咎生於過福。而罔軫止足之訓。忌嫉集於冥行。而不思斂避之圖。竟使白首休退之老父。偏受其毒螫之鋒。此其不孝之罪。固已擢髮難贖。何況拂拭陶甄之化。至再至三。而有若萬孤負。無一報答。則其爲不忠。又孰甚焉。伏乞俯賜矜憐。亟命刋臣朝籍。以爲不忠不孝者之戎。批以。齷齪之言。予所深惡。卿其勿辭。卽速行公。
정조 9년 · 강
洪忠監司李得臣陳疏。請往省先壠。賜批許之。
정조 9년 · 강
原春監司李時秀疏辭新除藩任。賜例批。
정조 9년 · 강
知事具善復疏淸收還懋功之議。賜批。
정조 9년 · 목
疏略曰。罪逆何代無之。而豈有如此獄之窮凶劇惡。至妖絕㦧者乎。一夏賊已是覆載所未有之極變。而恭賊又繼出矣。以言乎瑮福等諸賊。反形駭機迫在呼吸。而畢竟轉危爲安。寔賴一重臣一蔭官齎忠轉達。拚死發告之功耳。如臣者。職忝元戎。義同休戚。聞變請對。參坐覈實。直不過分內事。曷當有一半分可紀之勩乎。旣無先事除亂之效。又蔑審幾鉤情之勞。而忽地擬議於懋功之列。則其於傳笑聽聞何哉。伏乞俯垂哀憐。收還明命。批以。卿以勳戚之家。兼元戎之任。又有今番樹立。合施獎褒之擧。而疏辭無異自畵。至懇理宜曲副。俄筵問于大臣。已有參酌論賞。卿其勿辭領受。
정조 9년 · 강
召見時原任大臣有司堂上于誠正閣。領敦寧鄭存謙。判府事李徽之。左議政洪樂性。判府事李福源金熤。有司堂上金華鎭徐有隣。
정조 9년 · 목
予曰。昨日卿等收議。無別白敷奏者。卿等使之來待。蓋欲面詢後決處。卿等須指一陳達。樂性曰。臣則前已箚陳筵奏。別無他見。雖施以旂常之典。宜無慳惜。而事體重大。不敢自下達白矣。存謙曰。臣昨於收議中。以合施旂常之典。已有敷奏。至於諸賊至凶劇心。危機交迫。幸賴兩重臣一蔭官之發告殄滅。旂常之典。不施於此人。而施之何人乎。施以錄勳之典。不爲過矣。徽之曰。宜有表獎之典。以聳觀瞻。而但彝旂常之紀。恐不宜輕易論之矣。福源曰。若無發告之人。則將使此等凶魁劇賊。至今掩寘。聞卽發告。雖曰臣子常分。而烏可無酬勞獎功之道乎。旂常之典。事體至重。有不可輕議。而賞典則決不可已矣。熤曰。臣之愚見。略陳於昨日收議。而凶逆獲卽殲滅。實由於金履容發告之致矣。亦豈曰無其功也。然若使履容爲蠢蠢雖氓之類。則初無知識。誤入賊窟。終能覺悟。翻身發告者。固合釋其罪而錄其功。至若履容。旣是搢紳家子孫。而渠亦身係仕藉。食君衣君之人。不可與氓庶之類。一例責之。則雖曰有發告之功。實是功不掩罪。然而今若只論其罪。不紀其功。則日後發告之路。恐或因此而見杜。臣於獻議中。以或可酌量施賞之意仰陳。而旂常之典。非所可論。至於兩重臣事。以其上聞之功。極逆斯得。亟施當律。少洩神人之憤。而今乃以上聞之功。施以非常之典。則雖以兩重臣私心言之。其爲惶蹙不安。當如何也。予謂存謙樂性曰。卿等必以錄勳爲可乎。我朝固多錄勳之規。如古相崔奎瑞。雖不施錄勳之典。而有一絲扶鼎之褒。至於金重萬。以其發告之功。亦施錄勳之典。此等事非無古規之可考者。而事在久遠。予未詳知。故於今番事。有難援古以決。此予所以趑趄者。卿等更加爛商。從長以奏好矣。樂性曰。臣初以旂常之典仰對。而僉議皆以錄勳爲過。則臣亦豈有他見。量功施賞好矣。存謙曰。臣亦與左相意見別無異同。初以錄勳仰達。而諸大臣所奏。俱以錄勳爲不可。則臣何必更陳初見。依僉議參量施賞好矣。予曰。備堂之意何如。華鎭曰。錄勳雖難輕議。至於褒賞之典。恐不可已矣。有隣曰。有功者賞。國之常典。而至於錄勳一款。關係重大。亟加博詢。明施厚賞。予謂熤曰。昨見卿收議中陳列。今又問聞面陳所論。儘有意見。予甚嘉之。又謂樂性等曰。朝見訓將疏。則聞此論賞之擧。多有巽辭之語。此則太過矣。樂性曰。訓將辭疏。可謂逕發矣。予命承旨李祖源讀訓將疏。以示諸臣。仍敎曰。金鍾秀未及聞論賞事耶。今雖欲封勳。訓將疏語旣如是。則金鍾秀之意。似無異同。此亦難處之端。且以大體論之。單勳旣無古例。竝錄亦涉不可。以此以彼。似不當爲之。且金判府事所陳。旣如彼。卿等皆以旂常爲稍過。則事面誠然。錄勳之典。似難輕議。然諸人之功。固是不小。而旣不用錄勳之典。又無別般褒賞之擧。則何以勸來後孝子忠臣之心乎。固當加等施賞。而賞非一規。當用何賞乎。金履容及兩重臣亦當有分等區別之道。何以則爲好耶。樂性曰。若不錄勳。則宜施以陞擢之典矣。存謙曰。錄勳之典。旣不施之。而若下此一等。則褒賞激勸之方。左相旣有所奏。臣豈有他見。予曰。雖欲賞之以加資之典。訓將已資窮。且無子侄之代加者。將何施之。然則加資之外。又有何賞乎。以何賞賞之。然後可得稱當耶。卿等思之。樂性曰。賞有許多般賞格。實難自下達白。而至於兩重臣苟欲曲諒必辭之意。則亦豈無明示優禮之眷。以爲獎功酬勞之道乎。徽之曰。朝家賞典。或有拔例擢用者。又或有田民賜給者。至於今番賞格。惟在自上裁量處分矣。福源曰。若論褒賞之方。則資級最重。其次則田民或錫馬賚財。各有差等。而量功施賞。惟在造化權衡矣。予曰。然則賞以田民。爲稍勝耶。初意則竝與重臣欲爲加資矣。朝見訓將疏。則力辭旣如彼。且已資窮。欲以田民賞之矣。僉對同曰。聖敎得當。依此施賞誠好矣。